Štangica s vanilijom i marelicom

„Ja ti kažem“, udarila je šakom o stol, „treba ga otjerati, treba ga spaliti na lomači!“

„Molim te, budi tiša…ljudi će nas gledati“, šapnula je Nyx osvrćući se oko sebe da se uvjeri da nitko ne gleda u nju i njezinu prijateljicu Rubi dok ova brblja o nekome tko bi mogao biti negdje u blizini. Iako su gotovo svi ljudi u njihovom selu čarobnjaci, nitko se ne usudi suprotstaviti onom jednom čarobnjaku koji živi malo dalje od sela. On se služi čarolijama za koje nitko nije čuo, no Rubi misli da je on laka meta za nju da i sama dokaže svoje iznimne čarobnjačke vještine. Nyx, s druge strane, drži da to nije moguće. Vrpolji se u svojoj stolici i namješta šešir tako da joj ljudi koji šeću po kaldrmi ne vide lice.

Rubi je otpila gutljaj kave: „Znaš, meni treba sam ta njegova knjiga čarolija i uništit ću mu reputaciju. Tako je lako. Ti ćeš mi pomoći, je li tako?“

„Da, da, naravno, Rubi…Naravno da ću ti pomoći.“

Te je večeri ulicom prolazio neki muškarac s dugim crnim plaštem i velikom kapuljačom. Hodao je tiho i elegantno, a zatim se spotaknuo o izbočenu ciglu u kaldrmi ispred pekare i pao. Brzo je ustao, otresao sa sebe prašinu i požurio unutra.

„Dobra večer!“ rekao je pekar. Čovjek s plaštem tiho uzvrati i malo se sagne pokušavajući pročitati nazive peciva. „Um…“, prišao je bliže, „dajte jednu…uhh…“

Pekar je stajao u neugodnoj tišini.

„Stan…li…umm…“

Pekar je postajao pomalo nestrpljiv. „Ovaj je vjerojatno nepismen“, mislio je.

„Sa…vanli…ummm…i uhhh…maelni…com“, izgovorio je čovjek i tek na sekundu pogledao zbunjenog pekara. Obojica su bili tihi, a potom je tišinu prekinulo nešto kao potres, tlo se zaljuljalo, a tanjuri s polica popadali na pod. Pod je počeo pucati otkrivajući zasljepljujuću svjetlost koja se probijala ispod njega. Čovjek je istrčao iz pekare gledajući iza sebe jarku eksploziju koja je potpuno uništila zgradu. Svjetla na okolnim prozorima počela su se paliti i ljudi su izlazili iz svojih kuća. Vidjevši ih, čovjek počne bježati. Znao je da ostalim čarobnjacima nije drag i ako ga spaze ispred pekare koja se gubila u zapaljenim ruševinama, svi će znati što se dogodilo. No, bilo je prekasno. Čovjek je trčao niz uličicu pa kroz šumu, što dalje…

„Koju li sam čaroliju sada pokrenuo? Stangulum san valium et…kako ono ide? O, da! Maelicorum! Sad me ona djevojka s kompleksom superiornosti neće prestati ganjati. Kao ni ostatak sela!“

Jadničak. Opet je slučajno pokrenuo čaroliju i upao u nevolju, a samo je htio svoju štangicu s vanilijom i marelicom. Teško je biti čarobnjak s disleksijom, posebno kada nitko drugi ne zna za to.

Dok je on bježao, Rubi je vikala u gomili iznenađenih ljudi: „Eno ga! Vidiš li ga Nyx?! Vidi kako bježi, kako se pokušava izvući iz problema koje je ON izazvao… Znaš što? Nema više čekanja! Sutra ćemo ti i ja otići k njemu i uzeti tu knjigu čarolija!“

„Da, da, naravno, Rubi…Naravno da ćemo ju naći…“

Noć se već odavno povukla. Bio je tmuran dan, čarobnjaci su ugasili vatru vodenim moćima, no svi su i dalje bili bijesni na čarobnjaka s crnim plaštem. Nyx i Rubi spremale su se za napad, iako je Nyx mislila da je to užasna ideja, ali nije htjela uzrujati svoju prijateljicu.

„SVI će mi zahvaljivati za ovo“, rekla je Rubi. Na ramenu joj je visjela torba s jednim srebrnim štapićem i debelom knjigom. Nyx je ponijela svoju torbu s napitcima, kristalčićima i još debljom knjigom. Sunce je skoro zašlo, a u gustoj se šumi nije vidio ni tračak svjetla. Idući dublje u šumu, Nyx je postajala sve anksioznija. Prateći puteljak, došle su do visoke kolibe.

„Hajde ti prva, ionako je ovo bila tvoja ideja“, rekla je Nyx, a lice joj je bilo potpuno blijedo. Rubi se kroz visoku travu prišulja do prozora i proviri unutra. Kroz napuklo se staklo vidjela visoka polica s knjigama, knjiga je bilo i na stolu, a jedna je velika ležala na podu. „Znači, koja je knjiga prava?“ mislila je pokušavajući otvoriti prozor koji je glasno zaškripao. Nyx je za to vrijeme ležala u travi čvrsto držeći jedan od svojih čarobnih napitaka, spremna baciti ga na što god joj se približi dok je Rubi cunjala po kući obasjavajući prostor svojim štapićem.

„Što je ovo? Sve sam ove knjige već vidjela! Sve ovo već znam! Hmmm… negdje ih skriva!“

…

„Gdje sam?“ mislio je. Njegov je crni plašt vijorio na vjetru dok je skidao svoju veliku kapuljaču. Okolina je bila potpuno bijela. „Što sam opet zbrkao?“ ljutito si je šapnuo držeći knjigu u ruci. „Što tu piše…deci…decimam…uhhh…quae…volo…hmmm…“

Jadničak. Najprije je uzrokovao eksploziju u pekari, a sada je slučajno u skroz drugoj dimenziji. Teško je biti čarobnjak s disleksijom.